作者:劉克莊
標題:賀新郎
內容:鬢雪今千縷。更休休、痴心呆望，故人明主。晚學瞿聃無所得，不解飛昇滅度。似曉鼓、鼕鼕撾五。散盡朝來湯餅客，且烹雞、要飯茅容母。怕回首，太行路。麟臺學士微雲句。便樽前、周郎復出，審音無誤。安得春鶯雪兒輩，輕拍紅牙按舞。也莫笑、儂家蠻語。老去山歌尤協律，又何須、手筆如燕許。援琴操，促箏柱。